b'\n_START_ARTICLE_\nHelmuth von Moltke\n_START_SECTION_\nBiografija\n_START_PARAGRAPH_\nHelmutas fon Moltk\xc4\x97 gim\xc4\x97 Bendorfe, Did\xc5\xbeiojoje Meklenburgo-\xc5\xa0verino Kunigaik\xc5\xa1tyst\xc4\x97je. Jis buvo pavadintas savo d\xc4\x97d\xc4\x97s Helmuto Karlo Bernardo fon Moltk\xc4\x97s garbei. Per Pranc\xc5\xabzijos-Pr\xc5\xabsijos kar\xc4\x85 Moltk\xc4\x97 Jaunesnysis tarnavo 7-ajame pulke ir buvo \xc5\xbeinomas u\xc5\xbe savo dr\xc4\x85s\xc4\x85. Nuo 1875 iki 1878\xc2\xa0m. jis lank\xc4\x97 Karo Akademij\xc4\x85 ir 1880\xc2\xa0m. prisijung\xc4\x97 prie Generalinio \xc5\xa1tabo. 1882\xc2\xa0m. jis tapo asmeniniu savo d\xc4\x97d\xc4\x97s adjutantu. 1891\xc2\xa0m., po savo d\xc4\x97d\xc4\x97s mirties, jis tapo Vilhelmo II adjutantu, taip tapdamas imperatoriaus u\xc5\xbedaro rato dalimi. De\xc5\xa1imtojo XIX a. de\xc5\xa1imtme\xc4\x8dio pabaigoje Moltk\xc4\x97, pirmiausia, vadovavo brigadai, o v\xc4\x97liau ir divizijai, kol galiausiai 1902\xc2\xa0m. buvo paauk\xc5\xa1tintas iki generolo leitenanto pareig\xc5\xb3. 1904\xc2\xa0m. Moltkei buvo suteiktos generolo kvartirmeisterio pareigos; tuo pa\xc4\x8diu jis buvo paskirtas ir Generalinio \xc5\xa1tabo vir\xc5\xa1ininko pavaduotoju. 1906\xc2\xa0m., po \xc5\xa0lifeno pasitraukimo, Helmutas fon Moltk\xc4\x97 tapo Generalinio \xc5\xa1tabo vir\xc5\xa1ininku. Jo paskyrimas vir\xc5\xa1ininku buvo vertinamas prie\xc5\xa1taringai tiek anuomet, tiek dabar. Kiti galimi kandidatai buvo Hansas Hartvigas fon Beseleris, Karlas fon Biulovas ir Kolmaras fon der Golcas. Kai kurie kritikai teigia, jog Moltk\xc4\x97 gavo \xc5\xa1ias pareigas d\xc4\x97l savo garsaus vardo ir ry\xc5\xa1i\xc5\xb3 su kaizeriu. Neabejojama, kad Moltk\xc4\x97 buvo daug artimesnis kaizeriui nei kiti kandidatai. Istorikai teigia, kad Beseleris buvo per artimas \xc5\xa0lifenui, kad gal\xc4\x97t\xc5\xb3 perimti jo pareigas, o Biulovas ir Golcas buvo per daug nepriklausomai veikiantys, tod\xc4\x97l Vilhelmas j\xc5\xb3 ir nepri\xc4\x97m\xc4\x97. Sutariama, kad Moltk\xc4\x97s artimi ry\xc5\xa1iai su su kaizeriu suteik\xc4\x97 jam galimybes, kurios kitiems buvo tiesiog neprieinamos. Nors, kita vertus, Golcas nemat\xc4\x97 nieko blogo, kad Moltk\xc4\x97 u\xc5\xbeims Generalinio \xc5\xa1tabo vir\xc5\xa1ininko pareigas.\n_START_SECTION_\nPirmasis Marnos m\xc5\xab\xc5\xa1is\n_START_PARAGRAPH_\nDar prie\xc5\xa1 prasidedant kariniams veiksmams ir Pirmajam Marnos m\xc5\xab\xc5\xa1iui 1914\xc2\xa0m., Moltk\xc4\x97 buvo pakviestas pas kaizer\xc4\xaf Vilhelm\xc4\x85 II, kuris buvo informuotas princo Karlo Makso Lichonovskio, jog Britanijos u\xc5\xbesienio reikal\xc5\xb3 sekretorius, seras Edvardas Gr\xc4\x97jus, si\xc5\xabl\xc4\x97 Did\xc5\xbeiosios Britanijos neutralum\xc4\x85 karo metu, jei tik nebus u\xc5\xbepulta Pranc\xc5\xabzija. Su\xc5\xbeinoj\xc4\x99s \xc5\xa1i\xc4\x85 informacij\xc4\x85 ir matydamas, jog karo dviem frontais \xc4\xafmanoma i\xc5\xa1vengti, kaizeris \xc4\xafsak\xc4\x97 Moltkei visas paj\xc4\x97gas, kurios tur\xc4\x97t\xc5\xb3 b\xc5\xabti sutelktos Vakar\xc5\xb3 fronte, perkelti \xc4\xaf Ryt\xc5\xb3 front\xc4\x85 kovoti prie\xc5\xa1 Rusij\xc4\x85. Moltk\xc4\x97 nesutiko su tokiu pasi\xc5\xablymu, pagr\xc4\xafsdamas savo sprendim\xc4\x85 tuo, kad paj\xc4\x97g\xc5\xb3 perk\xc4\x97limas \xc4\xaf kit\xc4\x85 front\xc4\x85 b\xc5\xabt\xc5\xb3 buv\xc4\x99s per daug drasti\xc5\xa1kas pokytis po tokio ilgo ir kruop\xc5\xa1taus karini\xc5\xb3 paj\xc4\x97g\xc5\xb3 mobilizacijos planavimo. Anot jo, toks paj\xc4\x97g\xc5\xb3 perk\xc4\x97limas b\xc5\xabt\xc5\xb3 suk\xc4\x97l\xc4\x99s chaos\xc4\x85 ryt\xc5\xb3 fronte, tod\xc4\x97l privaloma laikytis plano, kuris jau buvo prad\xc4\x97tas vykdyti. Po met\xc5\xb3 generolas Hermanas fon \xc5\xa0tabas piktinosi \xc5\xa1itokiu Moltk\xc4\x97s sprendimu, gr\xc4\xafsdamas savo nuomon\xc4\x99 knyga, kurioje i\xc5\xa1samiai paai\xc5\xa1kinta, kokio plano Vokietijos imperijos kariuomen\xc4\x97 tur\xc4\x97t\xc5\xb3 laikytis \xc5\xa1itokioje situacijoje. Nors v\xc4\x97liau buvo i\xc5\xa1siai\xc5\xa1kinta, kad Lichonovis klaidingai interpretavo Gr\xc4\x97jaus pasi\xc5\xablym\xc4\x85, o kaizeris galiausiai vis tiek nurod\xc4\x97 Moltkei laikytis pirminio plano, pastarojo sveikata smarkiai suprast\xc4\x97jo d\xc4\x97l \xc5\xa1io konflikto ir nes\xc4\x97km\xc4\x97s Marnos m\xc5\xab\xc5\xa1yje, tad jo pareigas 1914\xc2\xa0m. spalio 25 d. u\xc5\xbe\xc4\x97m\xc4\x97 Erikas fon Falkenhajenas._NEWLINE_Vis dar yra i\xc5\xa1lik\xc4\x99s klausimas, ar galima vokie\xc4\x8di\xc5\xb3 nesekm\xc4\x97s Marnos m\xc5\xab\xc5\xa1io galutin\xc4\x97j\xc4\x97 stadijoje pagrindiniu kaltininku laikyti Moltk\xc4\x99. Kai kurie kritikai teigia, jog vokie\xc4\x8di\xc5\xb3 pralaim\xc4\x97jim\xc4\x85 l\xc4\x97m\xc4\x97 Moltk\xc4\x97s sprendimas susisilpninti \xc5\xa0lifeno plan\xc4\x85. \xc4\xaera\xc5\xa1ai dokumentuose rodo, jog Moltk\xc4\x97 buvo susir\xc5\xabpin\xc4\x99s frontu ties Rusija, tod\xc4\x97l i\xc5\xa1siunt\xc4\x97 dal\xc4\xaf paj\xc4\x97g\xc5\xb3 \xc4\xaf rytus. I\xc5\xa1 ties\xc5\xb3, dar prie\xc5\xa1 kar\xc4\x85 \xc4\xaf ryt\xc5\xb3 front\xc4\x85 buvo perkelta 180 000 vyr\xc5\xb3. V\xc4\x97liau, Marnos m\xc5\xab\xc5\xa1io metu, daugyb\xc4\x97 kari\xc5\xb3 buvo perkelta i\xc5\xa1 gyvybi\xc5\xa1kai svarbaus laikyto Vokietijos kariuomen\xc4\x97s de\xc5\xa1iniojo sparno, buvusio Elzase ir Lotaringijoje. Prie\xc5\xa1taringiausiai vertinamas Moltk\xc4\x97s sprendimas pasi\xc5\xb3sti du kariuomen\xc4\x97s korpusus ir kavalerijos divizij\xc4\x85 Hindenburgo ir Luderdorfo paj\xc4\x97g\xc5\xb3 sustiprinimui prie\xc5\xa1 pat u\xc5\xbetikrint\xc4\x85 pergal\xc4\x99 Tanenbergo m\xc5\xab\xc5\xa1yje 1914\xc2\xa0m. \xc5\xa0i veiksm\xc5\xb3 seka, kai kuri\xc5\xb3 istorik\xc5\xb3 manymu, buvo strategin\xc4\x97 \xc5\xa0lifeno plano \xc4\xafgyvendinimo klaida. Didel\xc4\x97 dalis istorik\xc5\xb3, \xc4\xafskaitant Zuber ir S.L.A. Marshall, teigia, jog Aleksandro fon Kliuko pirmosios armijos nesugeb\xc4\x97jimas i\xc5\xa1laikyti tvirt\xc4\x85 pozicij\xc4\x85 kartu su Karlo fon Biulovo antr\xc4\x85ja armija, taip sukuriant tarp\xc4\x85 tarp \xc5\xa1i\xc5\xb3 dviej\xc5\xb3 armij\xc5\xb3 netoli Pary\xc5\xbeiaus, buvo daug didesn\xc4\x97 klaida nei bet kuri Moltk\xc4\x97s planavimo spraga. Tam tikri istorikai prie\xc5\xa1tarauja tokiai nuomonei ir teigia, kad Moltk\xc4\x97 prarado savo armij\xc5\xb3 kontrol\xc4\x99 jau rugpj\xc5\xabt\xc4\xaf ir d\xc4\x97l to negal\xc4\x97jo tinkamai reaguoti, kai Pirmasis Marnos m\xc5\xab\xc5\xa1is taip greitai i\xc5\xa1sivyst\xc4\x97. Dar kiti istorikai teigia, jog strategini\xc5\xb3 alternatyv\xc5\xb3 gausa m\xc5\xab\xc5\xa1io metu ir galimas Rusijos \xc4\xafsiver\xc5\xbeimas \xc4\xaf Ryt\xc5\xb3 Pr\xc5\xabsij\xc4\x85 apsunkino Moltk\xc4\x97s sprendimus.\n_START_SECTION_\nV\xc4\x97lesn\xc4\x97 veikla ir mirtis\n_START_PARAGRAPH_\nPakeistas Falkenhajeno, Moltk\xc4\x97 gavo pakaitini\xc5\xb3 Generaliniam \xc5\xa1tabui ofiso vir\xc5\xa1ininko (vok. Der stellvertretende Generalstab) pareigas. Jo pagrindin\xc4\x97s u\xc5\xbeduotys buvo organizuoti ir si\xc5\xb3sti kariuomen\xc4\x97s rezerv\xc4\x85 \xc4\xaf reikiamas vietas bei kontroliuoti teritorinius armijos korpusus, atsi\xc5\xbevelgiant \xc4\xaf pad\xc4\x97t\xc4\xaf t\xc5\xb3 karini\xc5\xb3 dalini\xc5\xb3, kurie yra fronte. Moltk\xc4\x97s sveikata toliau prast\xc4\x97jo ir jis mir\xc4\x97 mar\xc5\xa1alo Kolmaro fon der Golco laidotuvi\xc5\xb3 metu 1916\xc2\xa0m. bir\xc5\xbeelio 18 d.'